

VLADA REPUBLIKE HRVATSKE

Zagreb, 14. siječnja 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
|  **Predlagatelj:** | Ministarstvo regionalnoga razvoja i fondova Europske unije |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o pokretanju postupka izrade Programa društvene i gospodarske revitalizacije potpomognutih područja Sisačko – moslavačke županije pogođenih potresom |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

 **Prijedlog**

Na temelju članka 24. stavak 3. i članka 31. stavak 2. Zakona o Vladi Republike Hrvatske (Narodne novine, broj 150/11, 119/14, 93/16 i 116/18) i članka 3. Zakona o potpomognutim područjima (Narodne novine, broj118/18), a u skladu s prioritetom 2. Programa Vlade Republike Hrvatske za razdoblje 2020.-2024. godine, Vlada Republike Hrvatske je na sjednici održanoj \_\_\_\_\_\_\_\_\_\_ 2021. donijela

**O D L U K U**

**o pokretanju postupka izrade Programa društvene i gospodarske revitalizacije potpomognutih područja Sisačko – moslavačke županije pogođenih potresom**

**I.**

Vlada Republike Hrvatske pokreće postupak izrade Programa društvene i gospodarske revitalizacije potpomognutih područja Sisačko – moslavačke županije pogođenih potresom (u nastavku teksta: Program).

**II.**

Područje za koje se izrađuje Program su područja Sisačko – moslavačke županije pogođena potresom.

**III.**

Cilj Programa je obnova i fizička, socijalna, gospodarska i demografska revitalizacija područja iz točke II. ove Odluke.

**IV.**

Nositelji izrade Programa su Ministarstvo regionalnoga razvoja i fondova Europske unije i Ministarstvo gospodarstva i održivog razvoja.

**V.**

U svrhu izrade Programa, ovom Odlukom osniva se Radna skupina za izradu Programa (u nastavku teksta: Radna skupina).

Radnu skupinu čine:

1. ministrica regionalnoga razvoja i fondova Europske unije
2. ministar gospodarstva i održivog razvoja
3. predstavnik Ureda predsjednika Vlade Republike Hrvatske
4. predstavnik Ministarstva financija
5. predstavnik Ministarstva turizma i sporta
6. predstavnik Ministarstva mora, prometa i infrastrukture
7. predstavnik Ministarstva poljoprivrede
8. predstavnik Ministarstva znanosti i obrazovanja
9. predstavnik Ministarstva prostornoga uređenja, graditeljstva i državne imovine
10. predstavnik Ministarstva zdravstva
11. predstavnik Ministarstva rada, mirovinskoga sustava, obitelji i socijalne politike
12. predstavnik Ministarstva kulture i medija
13. predstavnik Ministarstva unutarnjih poslova
14. predstavnik Ministarstva vanjskih i europskih poslova
15. predstavnik Ministarstva obrane
16. predstavnik Ministarstva hrvatskih branitelja
17. predstavnik Ministarstva pravosuđa i uprave
18. predstavnik Središnjeg državnog ureda za demografiju i mlade
19. predstavnik Središnjeg državnog ureda za obnovu i stambeno zbrinjavanje
20. predstavnik Središnjeg državnog ureda za razvoj digitalnog društva
21. predstavnik Ureda Vlade Republike Hrvatske za ljudska prava i prava nacionalnih manjina.

Čelnici tijela iz stavka 2. ove točke odredit će predstavnike tijela u Radnoj skupini i o tome obavijestiti Ministarstvo regionalnoga razvoja i fondova Europske unije u roku od 5 dana od dana stupanja na snagu ove Odluke.

U rad Radne skupine iz stavka 1. ove točke bit će uključeni i zastupnici Hrvatskoga sabora iz VI. izborne jedinice te predstavnici jedinica lokalne i područne (regionalne) samouprave s područja za koje se izrađuje Program, kao i predstavnici akademske zajednice, Hrvatske gospodarske komore, Hrvatske obrtničke komore i Hrvatske udruge poslodavaca.

**VI.**

Radna skupina može, prema potrebi, u svoj rad uključiti i predstavnike drugih nadležnih tijela i institucija, pored tijela iz točke V. ove Odluke, kao i predstavnike drugih organizacija koje mogu dati doprinos ispunjenju zadaća Radne skupine.

U rad Radne skupine mogu se uključiti i vanjski suradnici iz redova istaknutih stručnjaka koji nisu članovi Radne skupine, ukoliko za to postoji potreba, a radi davanja stručnih obrazloženja, prijedloga i mišljenja o pojedinim specifičnim pitanjima.

  **VII.**

Zadaća Radne skupine je definiranje prijedloga mjera i projekata Programa, prijedloga nositelja i sudionika njihove provedbe, prijedloga provedbenih aktivnosti, izvora sredstava za provedbu Programa te metodologije praćenja provedbe i vrednovanja pojedinih mjera.

 **VIII.**

Administrativne i tehničke poslove te koordinaciju aktivnosti za Radnu skupinu obavljaju Ministarstvo regionalnoga razvoja i fondova Europske unije i Ministarstvo gospodarstva i održivog razvoja.

**IX.**

Članovi Radne skupine iz točke V. Odluke, kao i predstavnici drugih tijela i institucija te vanjski suradnici iz točke VI. ove Odluke, za svoj rad u Radnoj skupini ne primaju naknadu.

 **X.**

Ova Odluka stupa na snagu danom donošenja, a objavit će se u „Narodnim novinama.“

KLASA:

URBROJ:

Zagreb,

 PREDSJEDNIK

 mr. sc. Andrej Plenković

**OBRAZLOŽENJE**

Područje Sisačko-moslavačke županije je 28. i 29. prosinca 2020. godine pogodio razoran potres koji je svojim opsegom i intenzitetom ugrozio zdravlje i živote stanovnika potresom pogođenih područja, imovinu i okoliš te onemogućio redovito odvijanje svih životnih aktivnosti. Nakon razornog potresa u prosincu 2020. godine uslijedila je serija manjih potresa koji su nastavili dodatno ugrožavati živote i imovinu stanovnika na tom području. Slijedom tih događaja Vlada Republike Hrvatske je na sjednici održanoj 4. siječnja 2021. godine donijela Odluku o proglašenju katastrofe na području pogođenom potresom.

Programom Vlade Republike Hrvatske predviđena je posebna skrb za ravnomjerni regionalni razvoj, a posebno poticanje razvoja područja Banovine, odnosno Sisačko-moslavačke županije.

Vlada Republike Hrvatske vodeći posebnu brigu o području pogođenim potresom pokreće postupak izrade Programa društvene i gospodarske revitalizacije potpomognutih područja pogođenih potresom Sisačko – moslavačke županije (u nastavku teksta: Program).

Cilj Programa je obnova i fizička, socijalna, gospodarska i demografska revitalizacija područja Sisačko – moslavačke pogođenog potresom.

Programom će se utvrditi mjere i projekti, nositelji i sudionici njihove provedbe, provedbene aktivnosti, izvori sredstava te metodologija praćenja provedbe i vrednovanja pojedinih mjera.

Nositelji izrade Programa su Ministarstvo regionalnoga razvoja i fondova Europske unije i Ministarstvo gospodarstva i održivog razvoja.

U svrhu izrade Programa osniva se Radna skupina za izradu Programa društvene i gospodarske revitalizacije potpomognutih područja Sisačko – moslavačke županije pogođenih potresom koju čine predstavnici tijela državne uprave navedenih u točci V. Odluke. U rad radne skupine bit će uključeni zastupnici Hrvatskoga sabora iz VI. izborne jedinice te predstavnici jedinica lokalne i područne (regionalne) samouprave s područja za koje se izrađuje Program, kao i predstavnici akademske zajednice, Hrvatske gospodarske komore, Hrvatske obrtničke komore i Hrvatske udruge poslodavaca a po potrebi i predstavnici drugih nadležnih tijela i organizacija te vanjski suradnici iz redova istaknutih stručnjaka koji mogu dati doprinos ispunjenju zadaća Radne skupine kao i stručna obrazloženja, prijedloge i mišljenja o pojedinim specifičnim pitanjima.

.